CELEX: 32022L0211
Language: sl
Date: 2022-02-16 00:00:00
Title: Direktiva (EU) 2022/211 Evropskega parlamenta in Sveta z dne 16. februarja 2022 o spremembi Okvirnega sklepa Sveta 2002/465/PNZ v zvezi z njegovo uskladitvijo s pravili Unije o varstvu osebnih podatkov

18.2.2022   
               
               
                  SL
               
               
                  Uradni list Evropske unije
               
               
                  L 37/1
               
            
         DIREKTIVA (EU) 2022/211 EVROPSKEGA PARLAMENTA IN SVETA
         z dne 16. februarja 2022
         o spremembi Okvirnega sklepa Sveta 2002/465/PNZ v zvezi z njegovo uskladitvijo s pravili Unije o varstvu osebnih podatkov
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 16(2) Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         v skladu z rednim zakonodajnim postopkom (1),
         ob upoštevanju naslednjega:
         
                     (1)
                  
                  
                     Na podlagi člena 62(6) Direktive (EU) 2016/680 Evropskega parlamenta in Sveta (2) mora Komisija pregledati pravne akte, ki jih sprejme Unija, razen navedene direktive, in ki urejajo obdelavo osebnih podatkov s strani pristojnih organov za namene iz člena 1(1) navedene direktive. Namen tega pregleda je oceniti potrebo po uskladitvi teh pravnih aktov z navedeno direktivo in po potrebi oblikovati ustrezne predloge za njihovo spremembo, da se zagotovi dosleden pristop k varstvu osebnih podatkov v okviru področja uporabe navedene direktive. Na podlagi tega pregleda je bil kot eden od pravnih aktov, ki jih je treba spremeniti, opredeljen Okvirni sklep Sveta 2002/465/PNZ (3).
                  
               
                     (2)
                  
                  
                     Obdelava osebnih podatkov na podlagi Okvirnega sklepa 2002/465/PNZ vključuje obdelavo, izmenjavo in nadaljnjo uporabo ustreznih informacij za namene iz člena 82 Pogodbe o delovanju Evropske unije (PDEU). Obdelava osebnih podatkov na podlagi Okvirnega sklepa 2002/465/PNZ bi morala zaradi doslednosti in učinkovitega varstva osebnih podatkov biti skladna z Direktivo (EU) 2016/680. Moralo bi biti mogoče, da se osebni podatki v informacijah, ki jih zakonito pridobi skupna preiskovalna skupina, obdelujejo za namene, ki niso tisti, za katere je bila skupina ustanovljena, kot so naknadni kazenski ali povezani upravni ali civilni postopki ali parlamentarni nadzor, samo v skladu s pogoji iz Direktive (EU) 2016/680. Takšna obdelava osebnih podatkov bi morala potekati samo v skladu s pogoji, določenimi v Direktivi (EU) 2016/680, ter se izvajati v skladu s pravom Unije ali pravom države članice in biti nujno potrebna in sorazmerna z namenom.
                  
               
                     (3)
                  
                  
                     V skladu s členom 6a Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji (PEU) in PDEU, Okvirni sklep 2002/465/PNZ zavezuje Irsko, ki torej sodeluje pri sprejetju te direktive.
                  
               
                     (4)
                  
                  
                     V skladu s členi 1, 2 in 2a Protokola št. 22 o stališču Danske, ki je priložen PEU in PDEU, Danska ne sodeluje pri sprejetju te direktive, ki zato zanjo ni zavezujoča in se v njej ne uporablja.
                  
               
                     (5)
                  
                  
                     Opravljeno je bilo posvetovanje z Evropskim nadzornikom za varstvo podatkov v skladu s členom 42(1) Uredbe (EU) 2018/1725 Evropskega parlamenta in Sveta (4), ki je mnenje podal 10. marca 2021.
                  
               
                     (6)
                  
                  
                     Okvirni sklep 2002/465/PNZ bi bilo zato treba ustrezno spremeniti –
                  
               SPREJELA NASLEDNJO DIREKTIVO:
         
            Člen 1
            Sprememba Okvirnega sklepa 2002/465/PNZ
            V členu 1(10) Okvirnega sklepa 2002/465/PNZ se doda naslednji pododstavek:
            
               „Če informacije, ki se uporabljajo za namene iz prvega pododstavka, točke (b), (c) in (d), vključujejo osebne podatke, se obdelujejo le v skladu z Direktivo (EU) 2016/680 Evropskega parlamenta in Sveta (*), in zlasti členom 4(2) ter členom 9(1) in (3) navedene direktive.
            
         
         
            Člen 2
            Prenos
            
               1.   Države članice uveljavijo zakone in druge predpise, potrebne za uskladitev s to direktivo, do 11. marca 2023. O tem takoj obvestijo Komisijo.
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.   Države članice sporočijo Komisiji besedilo predpisov nacionalnega prava, sprejetih na področju, ki ga ureja ta direktiva.
            
         
         
            Člen 3
            Začetek veljavnosti
            Ta direktiva začne veljati dvajseti dan po objavi v Uradnem listu Evropske unije.
         
         
            Člen 4
            Naslovniki
            Ta direktiva je naslovljena na države članice v skladu s Pogodbama.
         
         
            V Strasbourgu, 16. februarja 2022
            
               
                  Za Evropski parlament
               
               
                  predsednica
               
               R. METSOLA
            
            
               
                  Za Svet
               
               
                  predsednik
               
               C. BEAUNE
            
         
         
            (1)  Stališče Evropskega parlamenta z dne 14. decembra 2021 (še ni objavljeno v Uradnem listu) in odločitev Sveta z dne 25. januarja 2022.
         
            (2)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).
         
            (3)  Okvirni sklep Sveta 2002/465/PNZ z dne 13. junija 2002 o skupnih preiskovalnih enotah (UL L 162, 20.6.2002, str. 1).
         
            (4)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).